
I INTRODUCERE
Comunicaţiile electronice în bandă largă au devenit o prioritate la nivel mondial în a doua jumătate a anilor 1990, ca rezultat al faptului că societatea bazată pe cunoaştere are un impact semnificativ asupra competitivităţii, dezvoltării rapide a comunicaţiilor şi a tehnologiilor IT, precum şi asupra liberalizării pieţelor telecom.

  Într-o societate globală aflată într-un proces de transformare semnificativ la începutul mileniului 3, autorităţile europene au conştientizat necesitatea unei viziuni comune de modernizare a societăţii şi de dezvoltare a competitivităţii economiei europene. Această viziune, formulată în urma Consiliului Europei de la Lisabona din anul 2000 (Strategia Lisabona), a urmărit să creioneze liniile directoare ale strategiilor şi politicilor care să constituie răspunsul adecvat pentru provocările generate de procesul de îmbătrânire a populaţiei europene precum şi a competiţiei din ce în ce mai acerbe pe plan global.


În realizarea obiectivelor fundamentale ale Strategiei Lisabona – susţinerea creşterii economice şi crearea locurilor de muncă – unul dintre instrumentele principale identificate a fost dezvoltarea unei economii bazate pe cunoaştere în coroborare cu stimularea sectorului de tehnologia informaţiei şi comunicaţiilor (TIC). Astfel, au fost recunoscute avantajele utilizării serviciilor şi echipamentelor TIC asupra creării societăţii informaţionale, capabilă să stimuleze creşterea gradului de competitivitate economică, precum şi de coeziune socială.

Planurile de acţiune, respectiv eEurope 2002, eEurope 2005, i2010, care au vizat implementarea obiectivelor stabilite în cadrul Strategiei Lisabona, s-au concentrat pe dezideratul creării unei „societăţi informaţionale pentru toţi” prin extinderea gradului de acces şi utilizare a Internet-ului, ca mediu de răspândire a informaţiilor şi oferirii de servicii şi conţinut, creării de noi pieţe, contribuind astfel la creşterea productivităţii în cadrul economiei. Pentru realizarea planurilor de acţiune, CE propune trei priorităţi: 
· Crearea unei pieţe unice şi competitive pentru societatea informaţională. 

· Creşterea investiţiilor în cercetarea privind TIC 

· Promovarea unei societăţi informaţionale cuprinzătoare 

Având în vedere faptul că răspândirea beneficiilor Internet-ului depinde tot mai mult de disponibilitatea accesului la Internet cu viteză mare în rândul cetăţenilor şi companiilor, utilizarea sporită a serviciilor de comunicaţii în bandă largă a fost identificat drept un obiectiv major. 

În acest context, a devenit evidentă şi în România necesitatea dezvoltării unei strategii la nivel naţional, care să susţină dezvoltarea comunicaţiilor electronice în bandă largă (engl. „broadband”), ca factor determinant în crearea societăţii informaţionale. Această strategie, pe termen mediu, trebuie să încorporeze realităţile şi perspectivele tuturor deţinătorilor de interese din piaţă, astfel încât să poată deveni un vector de aliniere a tuturor resurselor relevante pentru promovarea serviciilor în bandă largă în România. 

Documentul a fost structurat în cinci componente principale, conform direcţiilor majore de analiză:
· Definirea conceptului de comunicaţii electronice în bandă largă şi prezentarea beneficiilor anticipate dezvoltării serviciilor de comunicaţii în bandă largă

· Analiza situaţiei actuale în România

· Definirea principiilor generale şi a obiectivelor strategice 

· Elaborarea planului de acţiune

· Identificarea necesarului şi a opţiunilor de finanţare

În faza de elaborare a opţiunilor strategice şi definire a măsurilor de intervenţie prioritare, au avut loc consultări cu principalele autorităţi competente şi au fost luate în considerare sugestiile şi recomandările colectate din piaţa în etapa de colectare a informaţiilor.


Prezenta strategie este fundamentată pe baza datelor din Analiza Diagnostic – Raport asupra ofertei de servicii de comunicaţii în bandă largă (Roland Berger 2006) şi a celor furnizate de Autoritatea Naţională pentru Administrare şi Reglementare în Comunicaţii referitoare la acoperirea cu reţele de comunicaţii electronice în bandă largă.

I.1 Definirea conceptului de comunicaţii în bandă largă 

Broadband-ul, dincolo de definiţia sa lexicală sau cea tehnică, indiferent de mediul de transmisie (cablu, unde radio, fibră optică) sau de viteza pe care i-o atribuim, defineşte gradul de conectare în reţea pe care îl folosim şi, implicit, cantitatea de informaţii la care avem acces la un moment dat. 

Esenţa conceptului de comunicaţii în bandă largă, poate fi înţeleasă doar dacă aceasta este interpretată ca un set de oportunităţi tehnologice ce permit transmiterea rapidă a unui volum mare de date, astfel încât să se asigure accesul la o gamă largă de servicii digitale. Lărgimea benzii ce este cerută de diferite servicii on-line diferă în mod semnificativ, în funcţie de acestea. 

Autoritatea Naţională pentru Administrare şi Reglementare în Comunicaţii (ANCOM) stabileşte o definiţie generală ce se bazează doar pe dimensiunea cantitativă a conexiunilor la Internet, precizând viteza de transfer de 144 kbps drept pragul pentru delimitarea conexiunilor în bandă largă de cele de bandă îngustă.

Pentru monitorizarea dezvoltării disponibilităţii accesului în bandă largă este necesară însă completarea definiţiei generale cu indicatori cantitativi ce pot fi schimbaţi gradual în funcţie de modificarea caracteristicilor cererii la nivelul utilizatorului final, dar şi în funcţie de oferta de aplicaţii şi servicii. Definirea uniformă şi definitivă a comunicaţiilor în bandă largă este îngreunată de aspecte precum  dinamismul  inovaţiei tehnologice, nivelul diferit de dezvoltare pe paliere diverse, nivelul de acoperire cu reţele de infrastructură precum şi diferenţa înregistrate în ceea ce priveşte popularitatea aplicaţiilor. 

Luând în considerare toate aceste aspecte, în procesul de furnizare a serviciilor de comunicaţii electronice în bandă largă se va utiliza următorul concept: 

  “Conexiunea în bandă largă reprezintă acel tip de comunicaţii electronice, care, prin intermediul unei multitudini de soluţii tehnologice disponibile, asigură accesul permanent la Internet, cu o viteză de transfer de minim 1 Mbps partajat (valoare progresiv crescătoare) şi un grad de disponibilitate lunară de minim 98%, oferind gradul maxim de interactivitate şi acces la întregul spectru de aplicaţii şi conţinut digital posibil a fi accesate prin intermediul Internet-ului.“

La aplicarea definiţiei se vor lua în considerare şi următoarele caracteristici : 

· valoarea vitezei de transfer de minimum 1 Mbps este una care se va actualiza periodic astfel încât să permită utilizarea tuturor aplicaţiilor şi conţinutului digital posibil a fi accesate prin intermediul Internetului.

· Valoarea vitezei de transfer de minimum 1 Mbps se aplică pentru conexiunile în bandă largă pentru segmentul rezidenţial, valoarea pentru proiectele dezvoltate de către entităţile administraţiei publice/operatori economici fiind de minimum 4Mbps.

Identificarea la nivel naţional a zonelor dezavantajate din punctul de vedere al accesului la serviciul de acces la conexiuni în bandă largă se poate face la nivel de

populaţie care  nu beneficiază de acces la conexiuni în bandă largă.

Procentul de populaţie fără acces la conexiuni în bandă largă:
	[image: image12.emf]Procent
	Judeţ
	Număr de judeţe

	50%-80%
	Vâlcea , Vaslui, Mehedinţi, Sălaj, Neamţ, Gorj, Olt, Buzău, Brăila, Vrancea, Giurgiu, Bacău, Botoşani, Covasna, Argeş                                                                                                                               
	15

	40%-50%
	Iaşi, Dâmboviţa, Prahova, Ialomiţa, Caraş-Severin, Bihor, Satu Mare, Teleorman, Alba, Suceava, Bistriţa-Năsăud, Cluj
	12

	20%-40%
	Tulcea, Mureş, Călăraşi, Dolj, Arad, Hunedoara, Timiş, Galaţi, Sibiu, Harghita, Maramureş, Constanţa, Braşov
	13

	13%
	Ilfov
	1

Astfel, luând în considerare informaţiile din tabelul de mai sus şi a faptului că trebuie să existe o definire exactă a zonelor în care accesul la serviciile de comunicaţii electronice în bandă largă este limitat din diferite circumstanţe, vom defini zona dezavantajatã din punctul de vedere al accesului ca fiind orice localitate cu cel mult 10000 de locuitori, unde sunt prezenţi cel mult doi furnizori de servicii de internet. 

I.2 Beneficii anticipate ale dezvoltării serviciilor de comunicaţii în bandă largă

Beneficiile accesului la comunicaţiile în bandă largă nu se concretizează prin performanţele înregistrate de către activităţi, acestea din urmă putând fi executate şi fără acces, dar mult mai greu, într-o arie mai restrânsă, limitată geografic. Marele beneficiu este că va permite realizarea activităţilor într-o nouă formă. Această posibilitate, precum şi influenţa sa asupra întregii societăţi abia a început să apară. Munca la domiciliu prin intermediul sistemelor electronice de comunicaţii, reprezintă soluţii pentru probleme precum: şomajul, transportul sau mediul. Un alt exemplu este e-educaţia ce oferă o alternativă la metoda tradiţională de învăţare, făcându-l pe aplicant să fie independent faţă de timpul şi spaţiul gestionat de instituţiile specifice, creându-se posibilitatea de a adapta ritmul de desfăşurare la abilitatea şi nevoia individului. Accesul la comunicaţiile în bandă largă va juca, de asemenea, un rol extrem de important pentru aplicaţiile ce vor apărea pe măsura apariţiei unor noi nevoi generate de societatea informaţională şi economia bazată pe cunoaştere. 

Beneficiile măsurabile rezultate din accesul la comunicaţiile în bandă largă, includ:

· Căutarea mai uşoară şi mai rapidă a informaţiilor – informaţia este larg accesibilă, nelimitată spaţio-temporal; 

· Sprijinirea educaţiei continue neexistând bariere geografice sau sociale;

· Simplificarea relaţiilor dintre cetăţeni, întreprinderi, afaceri, companii, administraţie publică şi alte organizaţii;

· Crearea unor noi oportunităţi pe piaţa muncii, de exemplu munca la domiciliu;

· Un management mai eficient al întreprinderilor, în special cele mici şi mijlocii, ce conduce la creşterea eficienţei şi dezvoltă competitivitatea;

· Noi oportunităţi cu privire la divertisment sau viaţa cultural;

· Îmbunătăţirea calităţii vieţii populaţiei în zonele rurale sau dezavantajate, prin sprijinirea dezvoltării zonelor dezavantajate prin turism;

· Implementarea soluţiilor de telemedicină, comunicarea dintre medici în vederea schimburilor de experienţă
Din punctul de vedere al tipurilor de efecte, considerăm că  beneficiile comunicaţiilor în bandă largă se vor face simţite în următoarele domenii : 



Educaţie : Comunicaţiile în bandă largă pot contribui la creşterea calităţii şi eficienţei sistemului educaţional din România, prin:

· crearea facilitaţilor tehnice necesare pentru implementarea metodologiilor educaţionale avansate bazate pe utilizarea TIC (eLearning);

· accesul sporit al elevilor şi profesorilor la resurse educaţionale electronice;

· creşterea oportunităţilor de colaborare între şcolile din România şi cele din străinătate în cadrul programelor europene;

· creşterea oportunităţilor de pregătire continuă a personalului din domeniul public şi din cel privat prin accesarea de programe de pregătire la distanta;

Creşterea procentului de gospodării conectate la servicii de comunicaţii de bandă largă va facilita accesul la noi oportunităţi de învăţare non-formală si informală pentru toţi locuitorii ţării, indiferent dacă aparţin mediului urban sau rural.


Cercetare-dezvoltare : Globalizarea şi deschiderea de către marile companii a unor centre de cercetare-dezvoltare în zone cu potenţial uman major, în care costurile de operare sunt reduse, presupun un schimb de informaţii specializate cu distribuţie globală, accesul la aplicaţii specifice şi mari generatoare de trafic de date. În acelaşi timp presupun existenţa unor infrastructuri de comunicaţii în bandă largă, precum şi existenţa unor resurse umane cu experienţă în lucrul cu noile tehnologii, inclusiv cele de comunicaţii. 

Implementarea cu succes a tehnologiilor de comunicare are efecte tangibile în mărirea gradului de inovaţie prin posibilitatea de a agrega virtual resursele şi ideile cele mai bune din toată lumea. Libera circulaţie a informaţiei şi interactivitatea sporita conduc la mărirea numărului de soluţii şi produse noi. 

Totodată se deschid noi porţi de cunoaştere la nivelul universităţilor prin posibilitatea de dezvoltare şi intensificare a  programelor de cercetare universitare prin unirea eforturilor între cercetători din centre diferite din România şi intensificarea colaborărilor la proiecte pe plan internaţional (e-working), facilitând şi accelerând accesul la informaţii noi.
Investiţiile anunţate de companii precum Infineon, Motorola, Nokia sau Ruwel în centre de cercetare şi dezvoltare în România, sunt relevante pentru a ilustra potenţialul sectoarelor cercetare-dezvoltare şi TIC din România.


Economie : Gradul de interconectare între mediul de afaceri şi cel al comunicaţiilor digitale este încă într-un stadiu incipient, iar dezvoltarea unor noi modele de afaceri este dependentă de atragerea unei mase critice de utilizatori. În contextul dezvoltării actuale a României şi deschiderii către economia europeană şi cea globală, mediul de afaceri va deveni un consumator major de servicii broadband. În acest sens, se urmăreşte crearea unui efect de antrenare reciprocă pe baza căruia dezvoltarea mediului de afaceri să conducă la creşterea cererii şi, implicit, la stimularea competiţiei şi a apariţiei serviciilor cu valoare adăugată. În plus, dezvoltarea sectorului broadband va putea contribui la atractivitatea României ca destinaţie pentru investiţii străine.

Comunicaţiile în bandă largă ca facilitator al dezvoltării TIC favorizează crearea de noi locuri de muncă şi creşterea PIB/ locuitor, estimându-se că între 40% şi 50% din creşterile de productivitate din ultimii 10 ani se datorează TIC.

În al doilea rând, comunicaţiile în bandă largă permit o revoluţionare a proceselor de afaceri.  De exemplu nu mai e nevoie ca facilităţile de producţie să fie aproape de cele de cercetare întrucât comunicarea se poate face la fel de bine şi virtual în cele mai multe cazuri. Comunicaţiile în bandă largă contribuie de asemenea la dezvoltarea e-business, cu avantaje majore prin reducere semnificativă a costurilor de tranzacţionare şi intensificare a vitezei interacţiunilor dintre firme.


Activităţi cultural-recreative : Comunicaţiile electronice în bandă largă pot avea un impact semnificativ asupra activităţilor culturale precum şi a celor recreative, prin oferirea unei accesibilităţi ridicate, schimbarea comportamentului de consum precum şi prin oferirea accesului la un număr mare de opţiuni. De asemenea, pe măsura creşterii performanţelor comunicaţiilor în bandă largă, interactivitatea mediilor on-line creşte atrăgând utilizatorii.


Din punctul de vedere al principalelor zone de influenţă, beneficiile comunicaţiilor în bandă largă se regăsesc la nivelul administraţiei publice, companiilor private, comunităţilor şi al cetăţeanului de rând.

Prin facilitarea accesului atât internaţional cât şi naţional, cât şi prin posibilitatea diseminării rapide de conţinut, comunicaţiile în bandă largă pot constitui un vector pentru promovarea valorilor culturale şi diversităţii în contextul României. Importanţa patrimoniului cultural românesc este recunoscută inclusiv prin includerea unor obiective precum Delta Dunării, mănăstirile pictate din Moldova, Centrul istoric al Municipiului Sighişoara, Cetăţile dacice din munţii Orăştie, bisericile de lemn din Maramureş, cetăţile fortificate din Transilvania, Mănăstirea Horezu în patrimoniul cultural mondial de către UNESCO. Astfel, se pot dezvolta baze de date informatice (e-Turism, e-Cultura), care să favorizeze dezvoltarea conţinutului digital de tip cultural, inclusiv în domeniul turismului prin introducerea informaţiilor necesare promovării atracţiilor naţionale, contribuind la creşterea valorilor româneşti cât şi a numărului de turişti.


Administraţia publică : Administraţia publică este furnizoare de informaţii publice, servicii precum colectarea taxelor, educaţie şi sănătate etc., toate de o importanţă majoră pentru cetăţeni. Tehnologiile şi comunicaţiile în bandă largă pot îmbunătăţi eficienţa şi flexibilitatea administraţiei publice, pot contribui la creşterea disponibilităţii şi accesului la servicii  guvernamentale.


Dezvoltarea de către administraţia publică a acelor servicii electronice îndreptate către necesităţile cetăţeanului, pentru eficientizarea timpului acestuia, privind plata taxelor locale şi administrative, a transmiterii de cereri şi a primirii răspunsului în format electronic şi a prezentării de informaţii utile în ceea ce priveşte obţinerea de avize şi autorizaţii(e-Guvernare şi e-Administraţie) precum şi eficientizarea serviciilor de sănătate publică prin realizarea de baze de date la nivel naţional privind starea de sănătate a pacienţilor din spitale şi la nivelul cabinetelor medicale(e-Sănătate) şi a dezvoltării de servicii de tip telemedicină ce duc la monitorizarea permanentă a stării de sănătate a bolnavilor de inimă diabet şi alte afecţiuni, precum şi a persoanelor cu handicap.


Companiile private : Pentru companii broadband-ul reprezintă un facilitator al aplicaţiilor şi practicilor de tip e-Business, creând noi oportunităţi de afaceri şi ajutând companiile să obţină creşteri de productivitate bazate pe o îmbunătăţire a accesului la informaţii şi a tranzacţiilor. Atât pentru companii cât şi pentru angajaţi comunicaţiile în bandă largă au rolul de a diminua importanţa localizării prin permiterea stabilirii unor sedii în localităţi mici, rurale sau izolate precum şi prin facilitarea teleworking-ului.


Pentru companiile româneşti dezvoltarea comerţului electronic poate aduce avantaje importante în sensul reducerii semnificative a costurilor de tranzacţionare şi intensificării vitezei de interacţionare cu partenerii de afaceri. În al doilea rând, comunicaţiile în bandă largă permit o revoluţionare a proceselor de afaceri, contribuind la creşterea competitivităţii companiilor româneşti în zona Europei Centrale şi de Est (ECE), dar şi la nivel global, facilitând internaţionalizarea companiilor locale, descentralizarea funcţiilor întreprinderilor precum producţia, activitatea de marketing etc.


Comunităţi : Pentru comunităţile mici, rurale sau izolate dezvoltarea comunicaţiilor în bandă largă poate favoriza integrarea economică şi socială prin facilitarea accesului la bunuri şi servicii noi, superioare, precum şi oportunităţi de participare la economia digitală sau societatea informaţională. 

Pentru consumatorul obişnuit, în afara facilităţilor oferite de comunicaţiile în bandă largă deja menţionate, precum e-Education, teleworking etc., efectele benefice se concretizează şi în acces crescut la conţinut interactiv, interconectarea diferitelor echipamente, fie că au sau nu funcţiunea de bază de comunicare, sau personalizarea consumului.

II ANALIZA SITUAŢIEI ACTUALE

II.1  Privire de ansamblu asupra situaţiei existente pe piaţa serviciilor de comunicaţii în bandă largă 
În ultimii doi ani la nivelul pieţei de comunicaţii electronice a fost înregistrată o evoluţie remarcabilă în ceea ce priveşte furnizarea serviciilor de internet. Dacă la jumătatea anului 2006 se înregistra un număr de 2,66 milioane conexiuni de acces la internet, la jumătatea anului 2008 acest număr se ridica la valoare de 9,25 milioane cu aproximativ 3,5 ori mai multe conexiuni. 

Această creştere deosebită se datorează unui cumul de factori economici şi sociali: dezvoltarea tehnologică a dus la o micşorare semnificativă a costurilor de achiziţionare a computerelor personale iar informaţia disponibilă la nivelul reţelelor de internet precum şi dezvoltarea continuă a serviciilor ce utilizează ca suport internetul au creat pentru tineri un trend şi chiar un mod de viaţă.

Toate acestea au făcut ca pe o perioadă atât de scurtă să se înregistreze această creştere semnificativă a conexiunilor de acces la internet şi în special la cele în bandă largă.

Fig. 1  Distribuţia localităţilor, în funcţie de numărul de ISP şi tipul localităţii (rural/urban)

	Punctele verzi reprezintă  localităţile care îndeplinesc următoarele criterii:

	

	Localităţi rurale cu 0 ISP 

	Localităţi urbane cu 0 ISP

	Localităţi rurale cu 1 ISP 

	Localităţi urbane cu 1 ISP 

Datele statistice privind piaţa de comunicaţii electronice din România în prima jumătate a anului 2008, raportate Autoritatea Naţională pentru Administrare şi Reglementare în Comunicaţii de către furnizori, indică un ritm anual de creştere susţinut a numărului de conexiuni de acces la Internet în bandă largă. Conform datelor raportate de către furnizorii de internet, la nivelul lunii iunie 2008, în România, se înregistrau aproximativ 2,27 milioane de conexiuni de acces la Internet în bandă largă furnizate la puncte fixe, cu 760.000 mai multe decât în perioada similară a anului 2007 (1,51 milioane) şi 1,42 milioane conexiuni de acces la internet în bandă largă furnizate la puncte mobile, cu 420.000 mai multe faţă de perioada similară a anului 2007(1 milioane). 

Tabel 1: Dinamica numărului total de conexiuni de acces la internet, în funcţie de modalitatea de conectare şi de viteza de acces, în perioada 30.06.2006-30.06.2008 

Sursă : ANCOM

Tabel 2: Dinamica numărului de conexiuni de acces la internet în bandă largă furnizate la puncte fixe, în funcţie de suportul utilizat, în perioada 30.06 2006 – 30.06.2008

Sursă:ANCOM
[image: image7.emf]
63 Indicatorul cuprinde nr. conexiuni utilizând ca suporturi: linii închiriate pe suport de fire metalice torsadate, linii de transport a energiei electrice (cablu electric);

Sursă:ANCOM
Se remarcă faptul că, în perioada 30 iunie 2007 – 30 iunie 2008, numărul de conexiuni în bandă largă prin xDSL a crescut cu 190%, în timp ce numărul de conexiuni în bandă largă contractate de utilizatorii casnici a crescut cu 53%. Ponderea cea mai mare în numărul total de conexiuni de acces dedicat la internet în bandă largă la puncte fixe o deţin în continuare conexiunile prin cablu UTP/ FTP (52,5%), urmate de conexiunile xDSL (22,5%) şi de conexiunile prin cablu coaxial (19,6%).

Fig. 3: Structura numărului total de conexiuni de acces dedicat la internet, în funcţie de suportul utilizat, la 30.06.2008

Sursă: ANCOM

Datele publicate de către Comisia Europeană arată că, în ciuda diminuării perspectivelor de creştere economică în general, dezvoltarea internetului broadband a continuat în ultimul an la nivelul UE, cu o creştere de 19,23% în perioada iulie 2007 iulie 2008. La 1 iulie 2008, în UE existau peste 107 milioane de linii broadband fixe, dintre care 17 milioane au fost adăugate începând cu iulie 2007. Cea mai mare rată de creştere s-a înregistrat în Malta (6,7 linii la 100 de locuitori), urmată de Germania (5,1 la 100 de locuitori) şi de Cipru (4,9 la 100 de locuitori) şi cea mai mică în Finlanda (1,9 la 100 de locuitori) şi Portugalia (1,0 la 100 de locuitori). Danemarca, Ţările de Jos, Suedia, Finlanda, Regatul Unit, Luxemburg, Belgia, Franţa şi Germania se au atins o rată de penetrare de 25%, conform statisticilor OCDE (Organizaţia pentru Cooperare şi Dezvoltare Economică) din iunie 2008.

În România, rata de penetrare a serviciilor de comunicaţii în bandă largă continuă să crească în 2008, însă este în continuare una dintre cele mai scăzute din Uniunea Europeană - 10,52% la nivelul populaţiei şi 27,04% la nivel de gospodărie. Mai multe motive au condus la această situaţie, şi anume: liberalizarea târzie a pieţei (2003), lansarea târzie a DSL (la sfârşitul anului 2005), utilizarea redusă a computerelor personale (doar 35% din gospodării au acces la PC), o arie de acoperire redusă a serviciilor de comunicaţii electronice în bandă largă (30% din populaţie locuieşte în oraşe fără acoperire a serviciilor de comunicaţii în bandă largă) şi venituri reduse, în special, în zonele rurale
.

Tabel 3: Evoluţia ratei de penetrare a conexiunilor de acces dedicat la internet în bandă largă în perioada 31.12.2003 – 30.06.2008

Sursă: ANCOM

66 Rata de penetrare conexiunilor de acces dedicat la internet în bandă largă, la 100 locuitori = nr. conexiuni de acces dedicat la internet în bandă largă /populaţia României*100; populaţia = 21.680.974 pentru 2003-2004, 21.673.328 la 30 iunie 2005, 21.623.849 la 31 decembrie 2005, 21.610.200 la 30 iunie 2006, 21.584.365 la 31 decembrie 2006, 21.565.112 la 30 iunie 2007, 21.537.563 la 31 decembrie 2007, respectiv 21.528.627 la 30 iunie 2008 (Sursa: INS);

67 Rata de penetrare conexiunilor de acces dedicat la internet în bandă largă la 100 gospodării = nr. conexiuni de acces dedicat la internet în bandă largă /nr. de gospodării din România*100; nr. de gospodării = 7.320.202 (sursa: INS, Recensământul populaţiei şi al locuinţelor, 18-27 martie 2002);
Fig.4: Evoluţia ratei de penetrare a conexiunilor de acces dedicat la internet în bandă largă în perioada 31.12.2003 – 30.06.2008 

Sursă: ANCOM

Din numărul total al conexiunilor de acces dedicat la internet procentul semnificativ îl deţin cele realizate pentru persoane fizice, aproximativ 87%, restul, dar nu de neglijat îl reprezintă conexiunile realizate la nivelul persoanelor juridice.

Tabel 4: Structura numărului total de conexiuni de acces dedicat la internet, în funcţie de categoria de clienţi. Evoluţie în perioada 30.06.2006-30.06.2008

Sursă: ANCOM

În ceea ce priveşte piaţa conexiunilor dedicate de acces la Internet la nivelul companiilor şi instituţiilor, ea este dominată de conexiunile prin cablu TV şi fibră optică. Astfel 37% din numărul total de conexiuni dedicate de acces existente în companiile şi instituţiile selectate sunt conexiuni pe suport fibră optică, în timp ce 33% sunt pe suport cablu TV. Urmează conexiunile dedicate de tip xDSL (14%) şi cele prin cablu UTP/FTP (10%).

Fig. 5: Conexiuni dedicate de acces  la Internet în funcţie de tipul de infrastructura, existente în companii şi instituţii

Sursă: ANCOM

Referitor la tipurile de abonamente utilizate, majoritatea companiilor şi instituţiilor (86%) în care există conexiune dedicată de acces la Internet are abonament lunar cu trafic nelimitat, în timp ce în 7% din companii şi instituţii se utilizează abonamente lunare cu trafic limitat şi plata traficului suplimentar.


Conform datelor furnizate de către ANCOM pentru următoarea perioadă există intenţia la nivelul companiilor şi instituţiilor de a achiziţiona o conexiune în bandă largă la o viteză de transfer mai mare, această intenţie situându-se la nivelul companiile mici la o valoare de 16-17% şi la o valoare mai mică de 9% în rândul companiile mari, cu peste 50 de angajaţi. Totodată 57% dintre aceste companii vor opta pentru achiziţionarea unei conexiuni de acces dedicat, în care cea mai mare pondere o au conexiunile prin fibră optică urmate de cele prin cablu TV.

II.2 Analiza SWOT
Puncte forte 

· dinamica accelerată a numărului de conexiuni broadband;

· penetrarea în ascensiune puternică a telefoniei mobile (123% acoperire);

· rata ridicată a penetrării reţelelor CaTV (75% acoperire);

· nivel în creştere al competiţiei pe segmente majore;

· paleta de soluţii tehnologice disponibile este în creştere;

· reţelele interurbane de transport de date sunt bine dezvoltate;

· costul de achiziţie al terminalelor (PC-uri, laptop-uri, telefoane mobile smartphone, etc) este relativ scăzut în comparaţie cu anii anteriori.

Puncte slabe

· ratele de penetrare şi de utilizare ale Internetului sunt scăzute în raport cu media la nivel European;

· diferenţele majore între ratele de penetrare ale reţelelor broadband în mediul urban şi cele din rural;

· probleme de acces pe bucla locală (implementarea accesului necondiţionat pe bucla locală, procesul de sistematizare a reţelelor locale pozate aerian);

· disponibilitatea redusă a conţinutului informaţional local şi a aplicaţiilor publice relevante;

· rata de penetrare considerabil mai mică şi gradul mult mai redus de dezvoltare a reţelei fixe ale fostului monopolist în comparaţie cu alte state membre ale Uniunii Europene;

· volumul investiţiilor poate înregistra o scădere pe fondul crizei economice actuale;

· lipsa unei abordări comune la nivel guvernamental în implementarea proiectelor, fapt de natură a conduce la suprapuneri şi risipiri a resurselor publice.

Oportunităţi

· avantajul dezvoltării târzii: perioada dominaţiei conexiunilor în bandă îngustă poate fi diminuată semnificativ;

· posibilităţile de valorificare a cererii potenţiale ridicate - agregarea cererii publice, apariţia de noi clienţi corporativi;

· caracteristicile pozitive ale consumatorilor - deschiderea către servicii inovative, alfabetizare digitală ridicată a tinerilor;

· creşterea penetrării conexiunilor în bandă largă la nivelul populaţiei, a sectorului public şi privat, încurajează dezvoltarea de conţinut.

Ameninţări

· lipsa de aplicaţii şi conţinut local, dar şi nivelul insuficient de alfabetizare digitală şi cunoaşterea beneficiilor;

· procentul ridicat al populaţiei aflate în mediul rural limitează dezvoltarea accesului, datorită rentabilităţii limitate/negative;

· adâncirea decalajului digital, prin concentrarea ofertei pe zonele urbane, cu densităţi ridicate ale populaţiei;

· amplificarea diferenţelor faţă de statele UE, în lipsa implementării unor politici/reglementări adecvate.

Analiza  caracteristicilor  pieţei serviciilor broadband indică faptul că, deşi există o serie de avantaje şi oportunităţi pentru dezvoltarea acestor servicii, în lipsa unor masuri de intervenţie adaptate la problemele existente în România, există riscuri semnificative de adâncire a decalajului digital şi de amplificare a diferenţelor înregistrate între regiuni, respectiv între mediul rural şi cel urban. De asemenea, se impun măsuri adecvate având în vedere faptul că s-a constatat că nu există suportul tehnic necesar pentru stimularea dezvoltării regionale prin încurajarea competiţiei şi creşterea gradului de accesibilitate al serviciilor de comunicaţii.

III PRINCIPII GENERALE ŞI OBIECTIVE STRATEGICE 

III.1  Principii generale

Principiile de acţiune, care au stat la baza elaborării prezentei strategii, au avut în vedere modelele europene utilizate în cadrul strategiilor de broadband dezvoltate de statele membre ale Uniunii Europene, ca răspuns la iniţiativa „eEurope”, însă au ţinut cont şi de specificul pieţei din România. 

Planul strategic guvernamental îşi propune accelerarea ritmului de dezvoltare a serviciilor de comunicaţii în bandă largă, identificate drept unul dintre cei mai importanţi facilitatori ai modernizării societăţii şi creşterii gradului de competitivitate a economiei, prin încurajarea acelor activităţi care să ducă la diminuarea acelor zone identificate drept zone dezavantajate din punctul de vedere al accesului. Cu alte cuvinte, strategia propune un set de recomandări care vizează îmbunătăţirea situaţiei anumitor activităţi care au influenţă asupra dezvoltării serviciilor de comunicaţii în bandă largă, activităţi care în lipsa unei intervenţii din partea statului, ar fi cunoscut un ritm de dezvoltare mult mai redus.

Prin crearea de infrastructură şi oferirea accesului în bandă largă în condiţii de concurenţă, a fost avută în vedere înlăturarea anumitor bariere de acces la serviciile broadband. Unul dintre principiile care au stat la baza acestei abordări sunt garantarea accesului liber la o gamă cât mai largă de servicii cu o mare disponibilitate geografică şi socială. Aceasta presupune în principal existenţa unei pieţe libere, garantată prin respectarea principiului nediscriminării în ceea ce priveşte tratamentul aplicat furnizorilor de reţele sau servicii de comunicaţii electronice şi încurajarea unei pieţe concurenţiale în ceea ce priveşte diversitatea ofertei, tarifele şi calitatea serviciilor. Ca atare, strategia naţională de comunicaţii în bandă largă recunoaşte importanţa mecanismelor de piaţă în dezvoltarea serviciilor broadband.

La baza stabilirii unei pieţe libere şi concurenţiale se regăseşte şi principiul fundamental al neutralităţii tehnologice, care asigură existenţa unei diversităţi de soluţii şi tehnologii capabile să satisfacă nevoile specifice de comunicaţii ale grupurilor diferite de utilizatori şi oferă posibilitatea de alegere a celei mai eficiente metode de comunicaţii într-o situaţie dată. Tocmai pentru a putea respecta acest principiu, formula de intervenţie din partea statului va fi mai curând una indirectă (prin reglementări şi stimuli) şi selectivă (acţiuni concentrate şi prioritizate).

Aceasta multitudine de resurse comunicaţionale este cu atât mai valoroasă având în vedere rapiditatea cu care se schimbă şi evoluează societatea şi implicit şi nevoile acesteia de comunicare şi informare. De asemenea, date fiind perioadele relativ îndelungate de timp pentru a dezvolta şi implementa soluţii tehnice viabile, este necesara încurajarea diversităţii tehnologice pentru a permite ca, înainte ca o anumită nevoie de comunicare să devină stringentă, să existe deja mai multe soluţii capabile să o adreseze.

Pentru a se asigura o alocare optima a resurselor disponibile şi o distorsiune minimă a mecanismelor pieţei, este necesară respectarea principiului proporţionalităţii. Cu alte cuvinte, intensitatea acţiunilor întreprinse trebuie să corespundă profunzimii problemei identificate, iar selectarea instrumentelor de acţiune trebuie făcută pe baza celui mai redus efort necesar dintre toate alternativele disponibile care pot îndeplini în mod eficient obiectivul vizat. 

În vederea absorbţiei cu maximă eficienţă a fondurilor guvernamentale disponibile pentru implementarea programului broadband de dezvoltare a serviciilor de comunicaţii în bandă largă, soluţiile adoptate trebuie să asigure respectarea principiului utilizării eficiente a resurselor în sensul evitării suprapunerii acestora. Se remarcă astfel necesitatea coordonării comune a tuturor proiectelor guvernamentale în domeniul comunicaţiilor broadband de către o singură autoritate, capabilă să gestioneze toate iniţiativele întreprinse în cadrul programului şi să asigure evitarea suprapunerii activităţilor şi resurselor.

Setul de opţiuni strategice identificate vor urmări stabilirea unui echilibru între necesitatea oferirii unor stimulente pentru dezvoltarea infrastructurii în zonele dezavantajate şi principiul minimei intervenţii din partea autorităţilor. În acest fel, vor fi încurajate investiţiile private, promovarea concurenţei şi reducerea preţurilor ca urmare a dezvoltării nivelului competitiv în domeniul comunicaţiilor broadband.

Un alt principiu important îl reprezintă asigurarea dezvoltării atât a infrastructurii cât şi a serviciilor pentru a genera aşa-numitul „cerc virtuos” - crearea de reţele, urmată de stimularea cererii de servicii prin dezvoltarea de conţinut nou, conducând la o cerere nouă de comunicaţii în bandă largă, care va justifica investiţii în infrastructură, iar ciclul se reia.  

De asemenea, se va avea în vedere respectarea dreptului universal la accesul la mijloace electronice de comunicaţii şi promovarea intereselor specifice ale utilizatorilor cu dizabilităţi sau nevoi speciale pentru a obţine un maxim de beneficii de pe urma serviciilor broadband în sensul includerii sociale a acestora şi al egalităţii şanselor. Urmând acelaşi principiu al egalităţii şanselor, se va urmări în acelaşi timp respectarea şi promovarea diversităţii culturale şi lingvistice.

Nu în ultimul rând, este preferabil ca soluţiile propuse să permită încurajarea reală a participanţilor de a contribui la implementarea strategiei de broadband, în sensul ca avantajele de care pot beneficia aceşti participanţi să fie mai mari sau cel puţin egale cu costurile asociate participării, respectându-se principiul profitabilităţii activităţilor comerciale.
III.2 Obiective 

Pentru a se asigura succesul strategiei de comunicaţii în bandă largă au fost identificate şi formulate o serie de obiective clare şi cuprinzătoare, pentru a orienta eficient activităţile şi resursele proiectului. Obiectivele au fost grupate în jurul a trei piloni fundamentali care pot fi implementaţi printr-un mix de metode de intervenţie. Astfel, pilonii principali în jurul cărora a fost dezvoltată strategia se referă în mod special la asigurarea accesului la servicii broadband, furnizarea de conţinut relevant si asigurarea pre-condiţiilor necesare de informare, educare si securitate.

Pornind de la pilonii fundamentali ai strategiei a fost dezvoltat un set de indicatori însoţiţi de valori-ţintă aferente, în vederea evaluării impactului asupra principalelor categorii de beneficiari vizate. Aceste ţinte concrete reprezintă praguri de referinţă care vor fi utilizate in monitorizarea progresului înregistrat, fiind specifice si măsurabile pentru a permite o dozare corecta a efortului, precum şi recalibrarea periodică a resurselor investite.

Tabel 5: Tipuri de indicatori utilizaţi pentru fiecare pilon strategic şi categorie principală de beneficiari

	Pilonii strategiei
	Indivizi
	Companii
	Administraţie publică

	Asigurarea accesului la broadband
	- rata de penetrare a calculatoarelor în rândul populaţiei

- rata de penetrare a conexiunilor în bandă largă în rândul populaţiei
	- rata de penetrare a calculatoarelor în rândul companiilor

- rata de penetrare a conexiunilor în bandă largă în rândul companiilor 
	- % calculatoarele administraţiei publice cu acces la conexiune în bandă largă;

- rata de penetrare a clădirilor publice cu conexiune în bandă largă.



	Furnizarea de conţinut relevant
	·  procent din populaţie care utilizează servicii on-line

· numărul de utilizatori ai serviciilor e-learning
	·  % companiilor cu site web propriu

·  % companii care utilizează aplicaţii de tip e-Business
	· numărul de servicii e-Administraţie disponibile pe fiecare domeniu relevant de activitate

· solicitări sau formulare procesate on-line

	Asigurarea (pre-) condiţiile:informare, educare, securitate
	- gradul de alfabetizare digitala a populaţiei
	- % angajaţi cu experienţă în utilizarea calculatoarelor şi Internetului
	- gradul de alfabetizare digitala a administraţiei publice


Strategia îşi propune să contribuie la: dezvoltarea regională, stimularea competitivităţii în zonele dezavantajate din punctul de vedere al accesului, reducerea dezechilibrelor între regiuni, reducerea decalajului digital între zonele urbane şi cele rurale.

Pe baza obiectivelor formulate anterior elaborării strategiei pe baza unei analize preliminare (dezvoltarea echilibrată a infrastructurii, creşterea disponibilităţii şi a gradului de utilizare a serviciilor, încurajarea dezvoltării conţinutului informaţional sau asigurarea unui cadru adecvat care să permită îmbunătăţirea mediului concurenţial şi investiţional) şi în urmă analizei diagnostic a pieţei de comunicaţii în bandă largă, au fost identificate 10 obiective strategice: patru obiective generale şi şase obiective specifice, a căror prioritizare va fi realizată în funcţie de importanţa strategică,aria de intervenţie şi resursele financiare disponibile, de către Grupul de lucru pentru implementarea strategiei naţionale de dezvoltare a comunicaţiilor în bandă largă, constituit conform măsurilor stabilite la punctul IV.1. din prezentul document 

 Obiectivele generale ale strategiei sunt: 

· Creşterea ratei de penetrare, la nivelul gospodăriilor, a conexiunilor în bandă largă până la 40%  în 2010 şi de 80% în 2015;
· Creşterea gradului de acces la serviciile de comunicaţii electronice de bandă largă la nivelul populaţiei de 100% până în 2015;
· Conectarea şi creşterea gradului de utilizare a serviciilor în bandă largă la nivelul IMM-urilor;
· Creşterea ratei de penetrare a serviciilor de comunicaţii electronice de bandă largă pentru zonele dezavantajate din punct de vedere al accesului;
· Creşterea ofertei de servicii on-line pentru sectorul guvernamental şi cel de afaceri.
Obiectivele specifice se referă atât la stimularea cererii, cât şi a ofertei de servicii  de comunicaţii electronice de bandă largă în sectorul public şi privat: 

· Conectarea instituţiilor publice (agregarea cererii publice);
· Creşterea utilizării în domeniul public;
· Susţinerea IMM-urilor în pregătirea, configurarea şi implementarea proiectelor de infrastructură şi servicii;
· Sporirea accesibilităţii serviciilor;
· Dezvoltarea de conţinut şi aplicaţii;
· Educarea consumatorilor şi incluziunea grupurilor de utilizatori defavorizaţi.
III.3  Indicatori de monitorizare 
Implementarea măsurilor corespunzătoare fiecărui obiectiv în parte va fi  monitorizată prin intermediul unor indicatori specifici.

În definirea indicatorilor s-a ţinut cont de următoarele principii:

· Indicatorii cheie trebuie să permită monitorizarea progresului realizat în demersul de atingere a obiectivelor fundamentale ale strategiei naţionale de comunicaţii în bandă largă

· Indicatorii cheie trebuie să ofere o imagine de ansamblu clară asupra dezvoltării sectorului şi indicaţii în ceea ce priveşte acţiunile necesare pentru accelerarea progresului, dacă este cazul  

· Indicatorii cheie trebuie să fie clar definiţi şi măsurabili/cuantificabili pentru ca ulterior să poată constitui un instrument de monitorizare/management al performanţei dezvoltării sectorului de comunicaţii în bandă largă

· Indicatorii trebuie să fie transparenţi, suficient de uşor de explicat şi de înţeles, inclusiv în cazul unor indicatori compoziţi.
Tabel 6 :Indicatorii1 de monitorizare şi valorile ţintă aferente

	INDICATOR


	
	ŢINTĂ

PROPUSĂ


	ŢINTĂ

PROPUSĂ



	
	2007
	2010
	2015

	Rata de penetrare a conexiunilor în bandă largă cu acces dedicat la nivelul gospodăriilor
	23.02
	40
	80

	Rata de acces a serviciilor în bandă larga la nivelul populaţiei
	10,5  (2008)
	40
	100

	Procentul persoanelor care utilizează Internetul pentru interacţiunea cu autorităţile publice 
	2.6
	10
	50

	Procentul de utilizare a serviciilor de tip e-government de către persoanele fizice (cererea) în total
	5
	20
	50

	Rata operaţiunilor comerciale on-line 

(e-commerce)
	1.2
	5
	40

	Rata calculatoarelor disponibile la nivelul gospodăriilor
	26 (anul 2006)
	50
	90

	Procentul persoanelor care au utilizat Internetul în scop educaţional şi de formare
	2.3 (anul 2006)
	10
	40

	Rata de penetrare a conexiunilor in banda larga in rândul companiilor
	59
	70
	90


1. Indicatorii vor fi colectaţi pe trei paliere distincte : urban, suburban şi rural.

 
De asemenea, în vederea evaluării dinamicii investiţiilor în proiectele de infrastructură de tip broadband se va monitoriza numărul de proiecte şi sursa de finanţare aferentă în funcţie de arealul geografic.

Valorile ţintă ale indicatorilor propuşi spre utilizare au fost stabilite împreună cu deţinătorii de interese din piaţă. Aceştia se vor implica activ şi în procesul de validare şi ajustare a prioritizării iniţiativelor pentru implementarea strategiei de comunicaţii în bandă largă în cadrul consultărilor cu Grupul de lucru pentru implementarea strategiei naţionale de dezvoltare a comunicaţiilor în bandă largă.

Un accent special se va pune pe extinderea zonei de acoperire a comunicaţiilor de bandă largă la zonele dezavantajate. O primă indicaţie a succesului înregistrat în această direcţie o va constitui numărul de proiecte derulate în zonele dezavantajate şi, implicit, numărul de comunităţi conectate din zonele dezavantajate care beneficiază de servicii de comunicaţii de bandă largă în urma implementării strategiei. Desigur, pentru a deţine o perspectivă de ansamblu asupra gradului global de conectivitate înregistrat în aceste zone la nivel naţional, aceşti indicatori vor fi raportaţi la numărul total de comunităţi identificate a fi dezavantajate, în vederea unei estimări corecte a eforturilor necesare a fi depuse în continuare pentru atingerea obiectivelor propuse.

IV Cadrul legal şi instituţional în domeniu

 Instituţiile cu atribuţii ce privesc reglementarea activităţii de furnizare a serviciilor de comunicaţii electronice şi implementarea politicilor Guvernului României în domeniu sunt următoarele:

1.Consiliul pentru Promovarea Societăţii Informaţionale în România

Pentru crearea premiselor durabile ale implementării societăţii informaţionale în România, în scopul elaborării, integrării, corelării şi monitorizării politicii în domeniul serviciilor societăţii informaţionale a Guvernului, s-a constituit prin Hotărâre de Guvern nr. 13/2009 Consiliul pentru Promovarea Societăţii Informaţionale în România. 

Consiliul este condus de primul ministru şi are ca membri 13 miniştri, printre atribuţiile acestei entităţi numărându-se: stabilirea direcţiilor strategice pentru trecerea la societatea informaţională în România; aprobarea proiectelor directoare şi a bugetelor anuale aferente acestora, din domeniul comunicaţiilor, tehnologiei informaţiei şi societăţii informaţionale, ale instituţiilor publice; aprobarea şi coordonarea proiectelor mai mari de 100.000 euro, din domeniul comunicaţiilor, tehnologiei informaţiei şi societăţii informaţionale, ale instituţiilor publice, companiilor/societăţilor naţionale sau societăţilor comerciale la care statul este acţionar unic sau majoritar; aprobarea strategiilor şi proiectelor directoare de informatizare a ministerelor; stabilirea căilor principale de modernizare a administraţiei centrale folosind metodele şi instrumentele tehnologiei informaţiei, etc. 
2. Ministerul Comunicaţiilor şi Societăţii Informaţionale
Ministerul Comunicaţiilor şi Societăţii Informaţionale realizează politicile şi strategiile în domeniul comunicaţiilor, serviciilor poştale, tehnologiei informaţiei şi al serviciilor societăţii informaţionale şi ale societăţii bazate pe cunoaştere. 

Cadrul general de organizare şi funcţionare al Ministerului Comunicaţiilor şi Societăţii Informaţionale a fost stabilit prin Hotărârea Guvernului nr.12/2009 privind organizarea şi funcţionare Ministerului Comunicaţiilor şi Societăţii Informaţionale, cu modificările şi completările ulterioare.
Principalele atribuţii ale MCSI sunt :

· definirea politicii şi strategiei sectoriale în domeniul comunicaţiilor electronice, serviciilor poştale, tehnologiei informaţiei şi al serviciilor societăţii informaţionale şi ale societăţii bazate pe cunoaştere;

· elaborarea obiectivelor strategice şi tactice ale acestor sectoare şi a planului de acţiuni pentru implementarea acestor obiective;

· exercitarea calităţii de unică autoritate publică în organizarea şi coordonarea la nivel naţional a implementării programelor şi proiectelor de guvernare electronică şi administraţie electronică;

· implementarea politicilor europene în domeniul comunicaţiilor electronice, serviciilor poştale, tehnologiei informaţiei şi al serviciilor societăţii informaţionale şi ale societăţii bazate pe cunoaştere, prin elaborarea cadrului normativ aferent fiecărui sector;

· protecţia drepturilor şi intereselor utilizatorilor, inclusiv prin luarea tuturor măsurilor necesare pentru ca utilizatorii să obţină un maxim de beneficii în condiţiile unei pieţe concurenţiale, în ceea ce priveşte diversitatea ofertei, tarifele şi calitatea serviciilor;

· iniţierea, conducerea, finanţarea, monitorizarea şi/sau implementarea de programe şi proiecte proprii sau comunitare în domeniul comunicaţiilor electronice, serviciilor poştale, tehnologiei informaţiei şi al serviciilor societăţii informaţionale şi ale societăţii bazate pe cunoaştere, atribuirea conducerii programelor şi proiectelor, în conformitate cu reglementările în vigoare.

3. Autoritatea Naţională pentru Administrare şi Reglementare în Comunicaţii 
Autoritatea Naţională pentru Administrare şi Reglementare în Comunicaţii funcţionează sub control parlamentar având rolul de a pune în aplicare politicile naţionale în domeniul comunicaţiilor electronice, comunicaţiilor audiovizuale şi al serviciilor poştale, inclusiv prin reglementarea pieţei şi reglementarea tehnică în aceste domenii. Conducerea autorităţii de reglementare în comunicaţii este asigurată de un preşedinte şi doi vicepreşedinţi, numiţi de către preşedintele României, la propunerea Guvernului.

Autoritatea Naţională pentru Administrare şi Reglementare în Comunicaţii  administrează şi gestionează resursele limitate din domeniul comunicaţiilor electronice, fiind însărcinată cu promovarea concurenţei în sectorul comunicaţiilor electronice şi al serviciilor poştale. 

4. Agenţia pentru Serviciile Societăţii Informaţionale (ASSI) a fost înfiinţată în baza O.U.G. nr. 25/2007 având atribuţii în domeniul operării la nivel naţional a sistemelor informatice ale administraţiei publice centrale. ASSI  este o instituţie publică cu personalitate juridică, aflată în subordinea Ministerului Comunicaţiilor şi Societăţii Informaţionale, şi  are drept principală atribuţie implementarea şi operarea la nivel naţional a sistemelor informatice ce furnizează servicii destinate guvernării electronice.

Cadrul general de organizare şi funcţionare al ASSI a fost stabilit prin O.U.G nr. 73/2007 aprobată cu modificări şi completări ulterioare prin Legea nr. 125/2008. 

Principalele atribuţii ale ASSI sunt următoarele: 

· dezvoltă şi operează Sistemul e-guvernare, Sistemul electronic de achiziţii publice şi Sistemul informatic pentru atribuirea electronică a autorizaţiilor de transport internaţional rutier de marfă şi pentru atribuirea electronică a traseelor naţionale din programele de transport prin serviciile regulate judeţene, interjudeţene limitrofe şi interjudeţene;

· reglementează activităţile specifice furnizării serviciilor de guvernare prin mijloace electronice;

· implementează, coordonează şi operează la nivel naţional sisteme informatice şi de comunicaţii, în scopul furnizării serviciilor destinate guvernării prin mijloace electronice;

· asigură interoperabilitatea aplicaţiilor de guvernare prin mijloace electronice
Actele normative din domeniul comunicaţiilor electronice sunt următoarele:

· Ordonanţa nr. 34/2002 privind accesul la reţelele de comunicaţii electronice şi la infrastructura asociată, precum şi interconectarea acestora, publicată în M.O. nr. 88 din 2 februarie 2002, aprobată cu modificări prin Legea nr. 527/2002, care implementează la nivel naţional Directiva 2002/19/CE din 24 aprilie 2002 privind accesul la reţelele de comunicaţii electronice şi la infrastructura asociată, precum şi interconectarea acestora.
· Ordonanţa de urgenţă nr. 79/2002 privind cadrul general de reglementare a comunicaţiilor, publicată în Monitorul Oficial nr. 457 din 27 iunie 2002 , aprobată cu modificări prin Legea nr. 591/2002 pentru aprobarea Ordonanţei Guvernului nr.79/2002 privind cadrul general de reglementare a comunicaţiilor,  care implementează la nivel naţional 
· Directiva 2002/20/CE din 24 aprilie 2002 privind autorizarea reţelelor şi serviciilor de comunicaţii electronice şi Directiva 2002/21/CE din 24 aprilie 2002 privind cadrul comun de reglementare pentru reţelele şi serviciile de comunicaţii electronice.
· Legea nr. 304/2003 pentru serviciul universal şi drepturile utilizatorilor cu privire la reţelele şi serviciile de comunicaţii electronice implementează la nivel naţional Directiva 2002/22/CE privind serviciul universal şi drepturile utilizatorilor cu privire la reţelele şi serviciile de comunicaţii electronice 
· Legea nr. 506/2004 privind prelucrarea datelor cu caracter personal şi protecţia vieţii private în sectorul comunicaţiilor electronice care implementează la nivel naţional Directiva 2002/58/CE din 31 iulie 2002 privind prelucrarea datelor cu caracter personal si protecţia vieţii private in sectorul comunicaţiilor electronice
· Hotărârea de Guvern nr. 88/2003 privind echipamentele radio şi echipamentele terminale de telecomunicaţii şi recunoaşterea mutuală a conformităţii acestora, republicată, care implementează la nivel naţional Directiva 1999/5/CE privind echipamentele radio şi echipamentele terminale de telecomunicaţii şi recunoaşterea mutuală a conformităţii acestora şi Directiva nr. 88/301/CEE a Comisiei din 16 mai 1988 privind concurenţa pe pieţele echipamentelor de terminale de telecomunicaţii
· Hotărârea de Guvern nr. 982/2007 privind compatibilitatea electromagnetică implementează la nivel naţional Directiva 2004/108/CE a Parlamentului European şi a Consiliului din 15 decembrie 2004 referitoare la apropierea legislaţiilor Statelor membre cu privire la compatibilitatea electromagnetică şi care abrogă directiva 89/336/CEE.
· Hotărârea nr. 1016/25 iunie 2004 privind măsurile pentru organizarea şi realizarea schimbului de informaţii în domeniul standardelor şi reglementărilor tehnice, precum şi al regulilor referitoare la serviciile societăţii informaţionale între România şi statele membre ale Uniunii Europene,precum şi Comisia Europeană care implementează la nivel naţional Directiva Parlamentului European şi a Consiliului 98/34/CE din 22 iunie 1998 de stabilire a unei proceduri  pentru furnizarea de informaţii în domeniul standardelor şi reglementărilor tehnice şi al normelor privind serviciile societăţii informaţionale, modificată prin Directiva Parlamentului European şi a Consiliului 98/48/CE din 20 iulie 1998
V PLANUL DE ACŢIUNE

V.1  Implicaţii organizaţionale ale strategiei

Planul strategic recunoaşte iniţiativele cu impact asupra dezvoltării serviciilor broadband întreprinse până în prezent, subliniind importanţa continuării eforturilor în direcţia vizată precum şi necesitatea coordonării/subsumării acestor eforturi obiectivelor generale ale strategiei.

 În procesul de analiză a pieţei şi de elaborare a recomandărilor, s-a constatat existenţa unei serii de iniţiative întreprinse de diverse instituţii ale statului, care influenţează direct sau indirect evoluţia serviciilor de comunicaţii în bandă largă. Aceste acţiuni contribuie la satisfacerea precondiţiilor pentru o adopţie la scară largă a conexiunilor broadband la Internet, fie în ceea ce priveşte accesul, fie pe partea conţinutului digital. 

Gestionarea lor de către entităţi diverse conduce însă la duplicarea eforturilor în multe situaţii, lăsând neexploatate potenţialele sinergii, precum şi la implementarea unor soluţii nearmonizate din punct de vedere tehnologic. În plus, nu există o privire de ansamblu asupra tuturor acestor iniţiative, rezultatul fiind o lipsă de transparenţă asupra oportunităţilor pe care ele le oferă, atât din perspectiva potenţialilor beneficiari cât şi chiar a autorităţilor.

Pornind de la aceste observaţii se consideră oportună înfiinţarea unei entităţi operaţionale speciale cu rolul de a implementa strategia guvernamentală de dezvoltare a serviciilor de comunicaţii în bandă largă. 

Un astfel de exemplu reprezentativ este cazul Italiei, unde în urma strategiei de dezvoltare a comunicaţiilor în bandă largă au fost înfiinţate două entităţi pentru implementarea strategiei:

· Infratel Italia, companie înfiinţată de Ministerul Comunicaţiilor şi responsabilă pentru implementarea iniţiativelor de promovare a dezvoltării infrastructurii de comunicaţii în bandă largă şi eliminarea decalajului tehnologic între regiuni

· Innovazione Italia, companie înfiinţată de Ministerul Inovaţiilor şi responsabilă pentru implementarea iniţiativelor de dezvoltare a aplicaţiilor cu conţinut digital şi a serviciilor broadband  

Exemple relevante în această direcţie se regăsesc în alte state membre ale UE, precum : Irlanda, Ungaria şi Finlanda.

În cazul Finlandei, grupul de lucru responsabil cu implementarea strategiei de dezvoltare a comunicaţiilor în bandă largă a fost format din: Ministerul de Interne, Ministerul de Finanţe, Ministerul Educaţiei, Ministerul Industriei şi Comerţului, FICORA (Finnish Communications Regulatory Authority), Autoritatea de Concurenţă finlandeză, Agenţia pentru Protecţia Consumatorilor, Confederaţia Industrială finlandeză (Confederation of Finnish Industries), Fi-Com (Finnish Federation for Communications and Teleinformatics) şi Autorităţile finlandeze Locale şi Regionale.

În Ungaria implementarea strategiei naţionale de comunicaţii în bandă largă şi asigurarea răspândirii comunicaţiilor electronice în bandă largă,  este asigurată de consorţiul Telkes Tanácsadó Rt., Colosseum Budapest Kft. şi Ariosz Kft.

În cazul Irlandei, a fost selectată prin licitaţie o companie, parte componentă a Hutchison Whampoa, companie ce este responsabilă cu administrarea Planului Naţional de Broadband şi care are drept scop furnizarea serviciilor în bandă largă în acele zone neacoperite încă, zone dezavantajate din puncte de vedere al accesului.

În România, rolul de entitate operaţională va reveni  Grupului de lucru constituit prin hotărâre a Consiliului interministerial pentru Promovarea Societăţii Informaţionale, grup care va monitoriza implementarea proiectelor privind dezvoltarea infrastructurii de comunicaţii electronice în bandă largă ca suport pentru promovarea serviciilor informaţionale. Entitatea va funcţiona ca interfaţă între diversele autorităţi/instituţii deţinătoare de interese în derularea proiectelor colectând reacţii de la acestea şi asigurând minimizarea costurilor de tranzacţionare. Totodată, această entitate operaţională va asigura platforma de comunicare/interfaţă cu părţile implicate din piaţă în formula unui punct unic de gestionare a relaţiilor cu acestea în privinţa sectorului de comunicaţii în bandă largă.

  Pentru îndeplinirea obiectivelor la nivel naţional, Grupul de lucru va desfăşura următoarele acţiuni:

    1. elaborarea în termen de 2 luni de la constituirea grupului a unui plan de măsuri pentru dezvoltarea la nivel naţional a serviciilor de bandă largă, în baza principiilor şi obiectivelor stabilite prin intermediul prezentei strategii. Planul de măsuri va cuprinde următoarele elemente: acţiuni specifice, etapizare, instituţie/departament responsabil, surse de finanţare etc.

2.stabilirea direcţiilor strategice pentru trecerea la societatea informaţională în România;


    3.monitorizarea implementării proiectelor de infrastructură şi servicii de broadband mai mari de 100.000 euro;


   4.stabilirea căilor principale de modernizare a administraţiei centrale folosind metodele şi instrumentele tehnologiei informaţiei.


         
   5. fundamentarea  oportunităţii acordării ajutoarelor de stat pentru dezvoltarea serviciilor de bandă largă, cu respectarea prevederilor legale în vigoare
Pentru îndeplinirea obiectivelor la nivel regional, Grupul de lucru va contribui la implementarea  următoarele măsuri:
1. iniţierea de demersuri în direcţia cointeresării autorităţilor administraţiei locale în dezvoltarea de proiecte de infrastructură; ;

2. realizarea de proiecte pilot de implementare a noilor tehnologii broadband care să vizeze identificarea de modele care pot fi aplicate în zone dezavantajate din punct de vedere al accesului;

3. identificarea necesităţilor specifice comunităţilor dezavantajate care pot fi soluţionate prin intermediul aplicaţiilor IT&C în vederea agregării acestora în pachete care pot stimula cererea de servicii de tip broadband.

Scopul măsurilor de dezvoltare regională a comunicaţiilor în bandă largă a fost acela de a face realizarea reţelelor şi furnizarea serviciilor, viabile, din punct de vedere economic, chiar şi în zonele unde acest lucru nu este profitabil din punct de vedere comercial. Pentru a atinge acest scop trebuie realizate planuri regionale cuprinzătoare şi bine coordonate care să contribuie la extinderea reţelele de comunicaţii în bandă largă în zonele dezavantajate din punct de vedere al accesului.

Grupul de lucru va avea de asemenea următoarele sarcini specifice:

· determinarea oportunităţilor şi nevoilor de iniţiative legislative şi de reglementare necesare bunei desfăşurări a procesului de tranziţie;

· elaborarea şi derularea programelor de subvenţionare a dotării cu echipamente de recepţie pentru categoriile defavorizate ale populaţiei;

· colectarea şi centralizarea datelor statistice legate de procesul de dotare a populaţiei cu echipamente de recepţie.

Avantajele acestui model instituţional/operaţional se vor materializa mai ales prin:

· Responsabilizarea unei entităţi/echipe cu sarcina/activitatea de implementare a programului de broadband, ce va putea asigura şi o coordonare optimă a tuturor iniţiativelor care concură la îndeplinirea obiectivului de dezvoltare a comunicaţiilor în bandă largă şi a celor care au implicaţii în acest sens

· Respectarea principiului separării funcţiilor – reglementarea sectorului de comunicaţii în bandă largă versus operarea de proiecte de telecomunicaţii şi implementarea efectivă a demersurilor prevăzute în strategie

· Un grad mai ridicat de vizibilitate a iniţiativelor din perspectiva beneficiarilor, datorat coerenţei date programului de broadband, 

· Economii de scară şi de scop datorate agregării programelor

· Dezvoltarea unei baze de cunoştinţe şi competenţe în cadrul entităţii operaţionale

· Consolidarea relaţiilor cu deţinătorii de interese de pe piaţă , prin diminuarea potenţialelor conflicte de interese.
V.2 Metodologia şi monitorizarea implementării strategiei
Pentru a putea fi pusă în aplicare, strategia de dezvoltare a comunicaţiilor în bandă largă trebuie să prevadă un set de acţiuni concrete, care să conducă la atingerea obiectivelor majore asumate. 
În acest scop se va constitui un Grup de lucru format din reprezentanţi ai Ministerului Comunicaţiilor şi Societăţii Informaţionale, Ministerului Educaţiei Cercetării şi Inovării, Ministerului Administraţiei şi Internelor, Ministerului Apărării Naţionale, Ministerului Finanţelor Publice, Ministerului Economiei, Ministerului IMM-urilor, Comerţului şi Mediului de Afaceri, Ministerului Transporturilor şi Infrastructurii, Ministerului Dezvoltării Regionale şi Locuinţei, Ministerului Mediului, Ministerului Muncii, Familiei şi Protecţiei Sociale, Ministerului Agriculturii, Pădurilor şi Dezvoltării Rurale, Ministerului Sănătăţii şi ai Autoritãţii Naţionale pentru Administrare şi Reglementare în Comunicaţii.
  Instituţiile menţionate au obligaţia de a desemna, printr-o notificare adresată Ministerului Comunicaţiilor şi Societăţii Informaţionale, câte 3 reprezentanţi în grupul de lucru, dintre care unul la nivel de secretar de stat/subsecretar de stat, respectiv la nivel de vice-preşedinte în cazul ANCOM

 Grupul de lucru astfel constituit îşi va stabili propriul regulament de organizare şi funcţionare în prima şedinţă de lucru. Luând în considerare prevederile art. 53 din H.G 12/2009 privind organizarea şi funcţionarea Ministerului Comunicaţiilor şi Societăţii Informaţionale, prin care se desemnează Ministerul Comunicaţiilor şi Societăţii Informaţionale ca unică autoritate publică în organizarea şi coordonarea la nivel naţional a programelor şi proiectelor de guvernare electronică şi administraţie electronică, M.C.S.I va deţine preşedinţia şi va organiza secretariatul acestui grup.

Pentru atingerea obiectivelor, atunci când este necesar, Grupul de lucru va colabora şi cu reprezentanţii societăţii civile, ai industriei, ai asociaţiilor şi organizaţiilor neguvernamentale cu atribuţii în domeniul audiovizualului şi tehnologiei informaţiei.

Toate măsurile care vizează îndeplinirea obiectivelor strategiei naţionale, inclusiv cele care privesc proiectele de infrastructură de anvergură vor fi aprobate în cadrul acestui grup, numai în cadrul finanţărilor guvernamentale. De asemenea, Grupul de lucru stabileşte metodologia conform căreia va  fi monitorizată implementarea planului de acţiuni.

V.3 Paşii următori

Succesul oricărui demers de planificare strategică depinde fundamental de modul în care acesta este comunicat, înţeles şi acceptat de către toate părţile implicate şi de punerea în practica printr-un efort comun depus de către toţi deţinătorii de interese. 

În baza listei de priorităţi, validată împreună cu părţile implicate din piaţă, precum şi având în vedere indicaţiile generale privind planurile de acţiune ale fiecăreia dintre iniţiativele prioritizate, vor deveni sarcini ale Grupului de lucru următoarele:

· Detalierea planului de acţiune şi planului de finanţare, 

· Prezentarea către toate părţile implicate şi/sau afectate, 

· Colectarea de reacţii/feed-back de la fiecare categorie implicată şi ulterior 

· Demararea transpunerii în practică a iniţiativei

În plus, experienţele la nivel internaţional arată că reuşita programelor de broadband depinde primordial de măsura în care, pe de o parte, există o singură entitate cu mandatul de operaţionalizare a strategiei, iar, pe de alta parte, nivelul de eficienţă în coordonarea diferitelor autorităţi publice competente este unul ridicat.

VI NECESAR ŞI OPŢIUNI DE FINANŢARE

Pentru a oferi o imagine cât mai completă asupra tuturor implicaţiilor prezentei strategii, o etapă obligatorie este realizarea unei estimări preliminare a resurselor financiare necesare. Având în vedere complexitatea şi diversitatea acţiunilor propuse, precum şi gradul diferit de prioritizare, trebuie subliniat faptul că necesarul de finanţare calculat reprezintă o primă estimare grosieră. În fazele ulterioare de consultare, după definitivarea prioritizării masurilor prevăzute în cadrul strategiei, va fi necesară validarea şi ajustarea estimărilor într-un grad mai ridicat de detaliu.

VI.1  Necesarul de finanţare al programului de dezvoltare al serviciilor de comunicaţii în bandă largă

În vederea îndeplinirii obiectivelor stabilite, Grupul de lucru pentru implementarea strategiei naţionale de dezvoltare a comunicaţiilor în bandă largă va fi însărcinat să evalueze necesarul de finanţare pentru atingerea acestor obiective, dar şi să identifice şi să cuantifice resursele disponibile în acest sens. 

Ca atare, un rezultat mai apropiat de necesarul real de finanţare, va putea fi obţinut doar printr-o fundamentare pe costuri, posibilă numai printr-un dialog susţinut între toţi reprezentanţii grupului de lucru dar şi cu operatorii de pe piaţa de comunicaţii. Acest dialog va evidenţia şi interesul acestora de a participa la realizarea opţiunilor propuse, ceea ce va permite o mai bună cuantificare a contribuţiei necesare din partea autorităţilor, respectiv din fonduri publice.

Cu toate acestea, o evaluare sumară  a costurilor implicate de punerea în practică a strategiei a fost posibilă pe baza analizei resurselor financiare angajate în iniţiative similare/cu amploare asemănătoare din alte state europene
Tabel 7: Sinteza necesarului de finanţare pentru implementarea strategiei  guvernamentale de dezvoltare a serviciilor de comunicaţii in bandă largă

	Obiectiv major
	Instrumente
	Necesar de finanţare prin programul naţional de dezvoltare a serviciilor în bandă largă

2009-2015 [mil. Euro]

	Dezvoltarea infrastructurii în zonele  dezavantajate din punctul de vedere al accesului
	Total din care:
	140

	
	· Cofinanţarea proiectelor de infrastructură în zonele dezavantajate din punctul de vedere al accesului
	130

	
	· Acordarea de stimulente fiscale pentru proiecte de infrastructură în zonele dezavantajate din punctul de vedere al accesului.
	10

	Creşterea extensivă a disponibilităţii serviciilor în bandă largă
	· Dezvoltarea de HotSpoturi la nivelul oraşelor (în pieţe publice, biblioteci, locuri publice, etc)
	5

	Conectarea instituţiilor publice la servicii în bandă largă
	
	85

	Introducerea serviciilor on-line la nivelul administraţiei publice
	Total din care:
	770

	
	· e-Romania
	90

	
	· e-Guvernare
	90

	
	· e-Administratie
	70

	
	· e-Justitie
	40

	
	· e-Sanatate
	60

	
	· e-Educatie
	60

	
	· e-Tax
	80

	
	· e-Cultura
	40

	
	· e-Turism
	40

	
	· e-Urgente
	60

	
	· e-Frauda
	40

	
	· e-Asociativ
	50

	
	· e-Participare
	50

	Conectarea la servicii de bandă largă  şi creşterea gradului de utilizare a acestora la nivelul activităţilor curente ale IMM-urilor.
	
	80

	Stimularea dezvoltării de conţinut
	
	35

	Sporirea accesibilităţii serviciilor
	
	85

	Educarea consumatorilor
	
	15

	Alte cheltuieli (ex. Comunicare, instruire, etc)
	
	35

	TOTAL PROGRAM 
	
	1.250


VI. 2 Modalităţi de finanţare

În construirea planului de finanţare Grupul de lucru se va ghida după următoarele direcţii:
· Contribuţia activă la maximizarea gradului de absorbţie a fondurilor naţionale sau comunitare aferente sectorului TIC 

· Stabilirea valorii şi metodologiei de acordare a unor subvenţii de la bugetul de stat pentru achiziţionarea de echipamente, ţinând cont de faptul că asigurându-se accesul populaţiei la astfel de echipament la un cost minimal se va încuraja folosirea tehnologiilor de tip broadband şi, implicit atingerea unei rate de penetrare crescute până în anul 2015.

· Posibilitatea acordării ajutoarelor de stat pentru dezvoltarea serviciilor de bandă largă şi propunerea de măsuri în concordanţă cu prevederile legale în vigoare.
De asemenea, în elaborarea schemei de finanţare, Grupul de lucru trebuie să ţină cont de oportunităţile care pot apărea pe termen mediu :

· Posibilitatea includerii serviciilor de broadband în sfera serviciului universal. La nivel european există deja propuneri în acest sens, iar România, în calitatea sa de stat membru susţine această opinie. În eventualitatea adoptării acestei propuneri, finanţarea proiectelor de  implementare a serviciilor şi infrastructurii de broadband poate fi susţinută din fondul pentru serviciul universal ;

· Oportunitatea încheierii de parteneriate publice private cu actorii din piaţă interesaţi să participe la cofinanţarea de proiecte de implementare a reţelelor şi serviciilor de broadband, dar şi în scopul dezvoltării noilor tehnologii de bandă largă în următorii ani. Astfel de iniţiative vor fi încurajate şi de adoptarea noului proiect de legii a parteneriatului public-privat în primul trimestru al anului 2009, act normativ care are ca obiectiv crearea premiselor pentru încurajarea investiţiilor private cu surse interne, dar mai ales externe.
VII GLOSAR DE TERMENI SI ABREVIERI UTILIZATE

ANCOM= Autoritatea Naţională pentru Administrare şi Reglementare în Comunicaţii
C. E= Comisia Europeană

DSL= digital subscriber line

E.C.E= Europa Centrală şi de Est

FTP= Foiled Twisted Pair (Cablu cu perechi răsucite în folie)

I.M.M= întreprindere mică şi mijlocie

M.C.S.I= Ministerul Comunicaţiilor şi Societăţii Informaţionale

O.C.D.E= Organizaţia pentru Cooperare şi Dezvoltare Economică

P.C= personal computer

TIC= Tehnologia informaţiei şi comunicaţiilor

TNABF = Tabelul Naţional de Atribuire a Benzilor de Frecvenţă

U.E= Uniunea Europeană

UNESCO= Organizaţia Naţiunilor Unite pentru Educaţie, Ştiinţă şi Cultură 

UTP= Unshielded Twisted Pair (Cablu cu perechi răsucite neecranat)

